1. sz. melléklet

**HASZNÁLATBA ADÁSI SZERZŐDÉS**

mely létrejött egyrészről Martfű Város Önkormányzata (5435 Martfű, Szent István tér 1.) képviseli: Dr. Papp Antal polgármester, továbbiakban: Önkormányzat, másrészről a Martfűi Labdarúgó Sportegyesület (5435 Martfű, Strand út 3.) képviseli: Benedek Tibor elnök, továbbiakban Egyesület között, az alábbi feltételekkel:

1. **Előzmények:**

I/1. Felek rögzítik, hogy az Önkormányzat és a Magyar Labdarúgó Szövetség (továbbiakban: MLSZ) között 2017. március 20. napján megállapodás jött létre az Önkormányzat tulajdonát képező, 822/1 helyrajzi számon nyilvántartott, 5435 Martfű, Strand út 3. sz. alatti ingatlanon műfüves futballpálya kialakítására, használatára, hasznosítására, valamint karbantartására (továbbiakban: Együttműködési megállapodás).

I/2. A beruházás a társasági adóról és osztalékadóról szóló 1996. évi LXXXI. törvény (a továbbiakban: Tao tv.) 22/C § szerinti látvány-csapatsport támogatás keretében valósult meg. A műfüves futballpálya 2017. június 2. napján átadásra került, műszaki átadás-átvétele és birtokba adása megtörtént.

I/3. Az Együttműködési megállapodás V. fejezet 5. pontjának megfelelően az MLSZ a műfüves pályát az Önkormányzat birtokába adta. Erről a szerződő felek jegyzőkönyvet vettek fel, melyben rögzítették az Önkormányzat birtokba lépésének pontos időpontját, a pálya műszaki állapotát és tartozékainak leltárát.

I/4. Az Együttműködési megállapodás V. fejezet 6. pontjának megfelelően a műfüves futballpályát az Önkormányzat és az MLSZ a Tao. tv. 22/C § (6)-(8) bekezdésében foglaltaknak megfelelően használják és hasznosítják.

I/5. Az Együttműködési megállapodás V. fejezet 7-11. pontjai szerint a műfüves futballpálya rendeltetésszerű használatához szükséges karbantartási, üzemeltetési, felújítási, javítási, őrzési, védelmi költségek az Önkormányzatot terhelik. Az Önkormányzat e kötelezettségét jelen szerződés aláírásával az Egyesület teljes mértékben átvállalja.

I/6. Jelen szerződés célja, hogy a műfüves futballpályát a térítésmentes használatba adással az Egyesület sportcéljai megvalósítása érdekében használhassa, valamint hogy az Egyesület közreműködésével a műfüves futballpálya használati lehetőség biztosítása az érdeklődők számára az üzemeltetési szerződés megkötéséig is szabályozott keretek között, zökkenőmentesen, a pálya állagának megóvása mellett történjen az Önkormányzat részéről. Az Egyesület a térítésmentes használatba adás ellentételezéseként vállalja át az Önkormányzattól a jelen szerződés I/5. pontjában meghatározottak szerinti kötelezettséget.

I/7. Felek rögzítik, hogy az Önkormányzat az I/1. pontban meghatározott ingatlannak a most kialakításra került műfüves futballpálya területét is magában foglaló részterületét (A, B, labdarúgópálya, sportöltöző, futópálya és az ezeket körülvető területrészeket a teniszpálya kivételével) már a 2016. szeptember 29-én kelt szerződés alapján térítésmentes használatra az Egyesület rendelkezésére bocsájtotta, mely alapján e szerződés jelen használatba adási szerződéssel szorosan összefügg és együttesen alkalmazandó.

I/8. Felek rögzítik, hogy a műfüves futballpályát az Önkormányzat a térítésmentes használatba adási szerződés aláírásával egyidejűleg, azaz 2017. június 30-tól veszi használatba.

1. **Felek jogai és kötelezettségei:**

II/1. Az Önkormányzat 2017. június 30. napján az Egyesületnek térítésmentes használatba adja az I/1. pontban meghatározottak szerinti műfüves futballpályát, az üzemeltetési szerződés megkötésének időpontjáig. Felek a használatba adásról jegyzőkönyvet vesznek fel, melyben rögzítik az átadás pontos időpontját, a pálya műszaki állapotát és tartozékainak leltárát az átadás időpontjában. A jegyzőkönyv jelen megállapodás részét képezi.

II/2. Felek megállapodnak abban, hogy a térítésmentes használatba adás napjától - az Együttműködési megállapodás szerinti - az Önkormányzatot terhelő működtetési kötelezettség teljesítésére a jelen szerződés hatálya alatt az Egyesület köteles.

Ennek keretében különösen:

1. a futballpálya rendeltetésszerű használatához szükséges és a rendeltetésszerű használat során szükségessé váló valamennyi felújítási, javítási, karbantartási költséget, továbbá a futballpálya tekintetében felmerülő közterheket az Egyesület viseli,
2. a jelen szerződés időtartama alatt az Egyesület felelőssége és költsége a műfüves futballpálya jogszabályoknak megfelelő és a biztonságos, balesetmentes üzemeléshez szükséges állagának biztosítása. A műfüves futballpálya teljes körű üzemeltetéséről, valamint – az Együttműködési megállapodás és jelen szerződés 3. számú melléklete szerinti – karbantartásáról az Egyesület köteles saját költségén gondoskodni,
3. az Egyesület köteles a rendeltetésszerű használat során szükségessé váló eszközpótlást saját költségén elvégezni,
4. az Egyesület köteles saját költségén gondoskodni a futballpálya őrzéséről, védelméről.

II/3. Az Egyesület jogosult a műfüves futballpályát az Együttműködési megállapodásban rögzítettek szerint használni az alábbiak figyelembe vételével:

1. Az Önkormányzat kötelezettsége, hogy a használat során a sportcélú hasznosítás mellett azt óvodai, iskolai és diák, általános iskolai, középiskolai, főiskolai, egyetemi sportesemények (elsősorban labdarúgás), szabadidősport események lebonyolítása céljából naponta a műfüves futballpálya üzemidejének legalább 20 %-ában és évente legalább 10 nap ingyenesen vagy kedvezményes áron történő hasznosítását biztosítsa. Az Egyesület köteles erre a használat során figyelemmel lenni. Felek jelen rendelkezést lényeges szerződési feltételnek tekintik, melynek megsértése súlyos szerződésszegésnek minősül.
2. Az a.) pontban meghatározott időszakot a sportcélú hasznosításra kedvezményesen igénybevevők át- és el nem adhatják harmadik személy részére.
3. Az Önkormányzat jogosult az a.) pontban meghatározott 20 %-os időtartamban kulturális, turisztikai események lebonyolítása céljából, valamint más személy, intézmény részére is - az Egyesülettel történt egyeztetés után - a pályahasználatot engedélyezni.
4. Az a.) pontban meghatározott 20 %-os időtartamban a Martfűi József Attila Általános Iskola, a Szolnoki Szakképzési Centrum Damjanich János Szakképző Iskolája és Kollégiuma és a martfűi Játékvár Óvoda és Bölcsőde térítésmentesen vehetik igénybe a műfüves futballpályát.
5. Az Egyesület a térítésmentes használatba adási szerződés időtartama alatt a műfüves futballpályát harmadik személynek bérbe nem adhatja. Bérbeadásra az Önkormányzat jogosult az Egyesülettel történő előzetes időpont egyeztetés alapján. Ennek keretében az Egyesület a Magyar Labdarúgó Szövetség által kiadott és elhelyezésre került 4. sz. melléklet szerinti információs táblán meghatározott nyitva tartásnak megfelelően, az azon szerepeltetett kontaktszemélye közreműködésével a rendelkezésre álló szabad időtartamra vonatkozóan koordinálja és összehangolja a műfüves pálya bérletére jelentkező igényeket, valamint végzi a pályahasználattal, a pálya állapotának rendszeres felmérésével kapcsolatos adminisztrációs feladatokat.
6. Az Egyesület köteles minden adatszolgáltatást teljesíteni annak érdekében, hogy az Önkormányzat az Együttműködési megállapodásban foglalt kötelezettségeit teljesíteni tudja.
7. Az Egyesület a műfüves futballpálya használata során az MLSZ által szervezett országos labdarúgó szakmai programokhoz (elsősorban Bozsik program és szabadidő- futball) kapcsolódó tornák, rendezvények, versenyek lebonyolításának elsőbbséget biztosít, melynek során az MLSZ jogosult a térítésmentes pályahasználatra.
8. Az Egyesület a térítésmentes használatba adási szerződés időtartama alatt köteles a műfüves labdarúgópálya használatára vonatkozó, jelen szerződés 5. sz. mellékletében meghatározott házirend betarttatását biztosítani.

II/4. Felek rögzítik, hogy az MLSZ és az Önkormányzat közösen rendelkezik a műfüves futballpálya területére vonatkozó reklám célú felületek hasznosítási jogával az Együttműködési megállapodásban foglaltak szerinti kizárólagos hirdetési felületeken.

Felek megállapodnak abban, hogy az Önkormányzat az Együttműködési megállapodás szerint az MLSZ által az Önkormányzat részére átengedett, nem kizárólagos felületeken, vagy annak egy részén az Önkormányzatot illető hirdetés jogát külön megállapodással az Egyesületnek átengedheti.

A hirdetési felületekkel kapcsolatos bejelentési, elszámolási és egyéb kötelezettségek az Egyesületet terhelik.

II/5. Felek megállapodnak abban, hogy a használat során a műfüves futballpályán folytatott tevékenységhez – amennyiben az szükséges – a hatósági engedélyeket az Egyesület saját költségén köteles beszerezni, szükség esetén azokat megújítani, az időszakos hatósági vizsgálatokat elvégeztetni, illetve tevékenységét mindenkor a hatályos hatósági engedélyek birtokában és előírások megtartása mellett folytatni.

II/6. Az Egyesület a szükséges karbantartás biztosításához köteles az Önkormányzatnak a térítésmentes használatba adási szerződés hatályba lépésétől kezdődően rendszeresen a műfüves futballpálya állagával kapcsolatos, a karbantartási napló adatainak megfelelő tartalmú adatszolgáltatásra. Az Önkormányzat által használt karbantartási napló minta a megállapodás 1. számú mellékletét képezi.

II/7. Az Egyesület köteles a térítésmentes használatba adási szerződés hatályba lépésétől a használatba adási időszak alatt folyamatosan és rendszeresen használati naplót vezetni a műfüves futballpálya használatáról, oly módon, hogy a használati naplóból megállapítást kell hogy nyerjen e megállapodás II/3. pontjában előírt feltétel teljesülése. Az Önkormányzat a napló vezetését bármikor ellenőrizheti. A használati napló minta a megállapodás 2. számú mellékletét képezi.

1. **Szerződésszegés és felelősségi kör:**

III/1. Felek rögzítik, hogy az Együttműködési megállapodás rendelkezései szerint az Önkormányzatot terhelő kötelezettségekért az Önkormányzat jelen szerződés hatályba lépését követően köteles az MLSZ felé helyt állni.

Erre tekintettel a felek megállapodnak abban, hogy amennyiben az Önkormányzatot az Együttműködési megállapodás megszegéséért - a térítésmentes használatba adási szerződés II/3. pontjában foglaltak be nem tartása miatt – bármilyen kötbérfizetési, kártérítési, vagy egyéb kötelezettség terheli, úgy annak megfizetésére az Egyesület köteles.

III/2. Előzőekre tekintettel a felek megállapodnak abban, hogy amennyiben az Egyesület eljárása miatt az Önkormányzat jelen szerződésben foglalt, II/3. pontban részletezett kötelezettségének határidőben nem, vagy nem megfelelően tesz eleget, úgy az Egyesület a megállapodás megszegésével érintett minden napra 5.000 Ft késedelmi kötbért köteles fizetni az Önkormányzatnak.

III/3. A használat során a műfüves futballpályán belül bekövetkező bármely káresemény esetén a helyreállítási kötelezettség, illetve a felelősség teljes mértékben kizárólag az Egyesületet terheli.

Felek megállapodnak, hogy kötelesek egymást haladéktalanul értesíteni, amennyiben bármilyen káresemény bekövetkezik. Az Egyesület köteles a műfüves futballpályán keletkezett károsodásokat haladéktalanul helyreállítani.

Az Önkormányzat kijelenti, hogy a műfüves futballpályát a biztosítási körébe bevonja.

1. **Szerződés hatálya, megszűnése:**

IV/1. A szerződés hatályba lépése a II/1. pontban meghatározott térítésmentes használatba adás napja, azaz 2017. június 30.

IV/2. Felek jelen szerződést az üzemeltetési szerződés megkötéséig tartó időtartamra kötik.

IV/3. Jelen szerződést bármelyik fél jogosult egy hónapos felmondási idővel, a másik félhez intézett egyoldalú nyilatkozattal felmondani (rendes felmondás).

A szerződés azonnali hatályú felmondásának van helye súlyos szerződésszegés esetén az alábbiak szerint:

1. az Egyesület részéről súlyos szerződésszegésnek minősül jelen megállapodás II/3. pontjaiban az Önkormányzat számára előírt kötelezettségek betartásának akadályoztatása,
2. az Önkormányzat részéről súlyos szerződésszegésnek minősül az Egyesület használati joga gyakorlásának lehetetlenné tétele.

IV/4. Az Egyesület kötelezettséget vállal arra, hogy jelen megállapodás megszűnése esetén a műfüves futballpályát az üzemeltetésre átadással azonos műszaki állapotban adja vissza használatra. A Felek kötelesek jelen megállapodás megszűnése esetén jegyzőkönyvben rögzíteni a bérlemény aktuális állapotát.

1. **Egyéb rendelkezések:**

V/1. Felek megállapodnak abban, hogy az Együttműködési megállapodásban rögzített, jelen szerződésben külön nem nevesített valamennyi kötelezettség az Önkormányzatot terheli.

V/2. Jelen szerződésben nem szabályozott kérdésekben az MLSZ országos pályaépítési programjának pályázati felhívásában, az Önkormányzat által benyújtott pályázatban, az MLSZ és az Önkormányzat között megkötött Együttműködési megállapodásban foglaltak az irányadóak.

Felek jelen szerződést, mint akaratukkal mindenben megegyezőt, jóváhagyólag írják alá.

M a r t f ű, 2017. június 30.

Mellékletek:

1. számú melléklet: karbantartási napló minta
2. számú melléklet: használati napló minta
3. számú melléklet: műfüves futballpálya használati és karbantartási ismertetője
4. számú melléklet: információs tábla
5. számú melléklet: házirend a műfüves pályához

Dr. Papp Antal Benedek Tibor

polgármester elnök

Martfű Város Önkormányzata Martfűi Labdarúgó Egyesület